**ELŐTERJESZTÉS**

**A KÉPVISELŐ-TESTÜLET**

**2018. december 10-i rendes ülésére**

**A közszolgálati tisztviselők 2019. évi illetményalapjáról**

**1.**

A napirendet tárgyaló ülés dátuma: 2018.12.10.

A napirendet tárgyaló ülés: Pénzügyi Bizottság, Képviselő-testület

Az előterjesztést készítette: jegyző

Előterjesztő: polgármester

A napirendet tárgyaló ülés típusa: nyílt / zárt

A napirendet tárgyaló ülés típusa: rendes / rendkívüli

A határozat elfogadásához szükséges többség típusát: egyszerű / minősített

A szavazás módja: nyílt / titkos

**1. Előzmények**:

**2. Jogszabályi hivatkozások**: A közszolgálati tisztviselőkről szóló 2011. évi CXCIX. törvény, valamint a 2018. évi L. törvény (a továbbiakban: Költségvetési törvény) 60. § (1) bek.

**3. Költségkihatások:** A költségvetést terhelő forrásigény.

**4. Tényállás bemutatása:**

Magyarország 2019. évi központi költségvetéséről szóló 2018. évi L. törvény (a továbbiakban: Költségvetési törvény) 60. § (1) bekezdése alapján a köztisztviselői illetményalap – 2008. óta változatlanul – 2019. évben is 38.650.-Ft marad.

A Költségvetési törvény ugyanezen § (6) bekezdése szerint 2019. évben a helyi önkormányzat képviselő-testülete rendeletben - az önkormányzat saját forrásai terhére - a képviselő-testület hivatalánál foglalkoztatott köztisztviselők vonatkozásában - a közszolgálati tisztviselőkről szóló 2011. évi CXCIX. törvényben foglaltaktól eltérően - az (1) bekezdésben meghatározottnál magasabb összegben állapíthatja meg az illetményalapot.

A kötelező legkisebb munkabér (minimálbér) és a garantál bérminimum megállapításáról szóló 430/2016.(XII.15.) Korm. rendelet 2. § (2) bekezdése alapján a garantált bérminimum 2018. január 01. napjától bruttó 161.000.-Ft-ról bruttó 180.500.-Ft-ra emelkedett.

2019. évi összege megállapítására nem került még sor, az előző évi emeléssel számítva azonban a garantált bérminimum összege előreláthatólag eléri és meghaladja a havi bruttó 200.000.-Ft összeget.

A köztisztviselői illetményalap összege 2007 óta nem változott. Az elmúlt években csak a minimálbér és garantált bérminimum, illetve az ún. „soros lépés” jelentett béremelést a Hivatal munkavállalóinak.

Ahhoz, hogy szakmailag kiemelkedő munkát végző köztisztviselőket a hivatal meg tudja tartani, illetve megfelelő tudású, tapasztalatú munkatársak felvételére, alkalmazására nagyobb lehetőség legyen, szükséges az illetményalap emelése.

Telki község képviselő-testülete a köztisztviselők illetményalapját 2017. január 1-től 46.380.- Ft-ban 2018. évtől 51.018 Ft-ban határozta meg.

A Polgármesteri Hivatal alkalmazottainak megtartása és a reálbérek értékállóságának biztosítása érdekében javaslom, hogy a Kttv-ben biztosított lehetőségek alapján a köztisztviselők, ügykezelők illetményeinek rendezését 2019. évtől az illetményalap 57 975.- Ft-ra történő emelésével határozza meg.

Telki, 2018. december 05.

 dr. Lack Mónika

 jegyző

**Telki község Önkormányzat**

**képviselő – testületének**

**…./2018.(XII…) önkormányzati**

**rendelete**

**a közszolgálati tisztviselők**

**illetmény alapjáról**

Telki község Önkormányzatának Képviselő - testülete az Alaptörvény 32.cikk (2) bekezdésében meghatározott feladatkörében eljárva, a Magyarország 2019. évi központi költségvetéséről szóló 2018. évi L. törvény 60.§ (1) bekezdésében kapott felhatalmazás alapján a köztisztviselői illetményalapról a következőket rendeli el:

1. **§.**

A rendelet hatálya kiterjed a Telki Polgármesteri Hivatalban foglalkoztatott valamennyi köztisztviselőre.

**2.§.**

A Telki Polgármesteri Hivatal közszolgálati tisztviselőinek illetményalapját 57 975.- Ft-ban állapítja meg.

 **3.§.**

(1) Ez a rendelet a kihirdetését követő napon lép hatályba. Az abban foglalt rendelkezéseket 2019. január 01. napjától kell alkalmazni.

Deltai Károly dr. Lack Mónika

polgármester jegyző

**Általános indokolás**

A 2019. évi Költségvetési törvény biztosítja, hogy a helyi erőforrások felhasználásával a képviselő-testület a köztisztviselői illetményalapot magasabb összegben állapítsa meg. Tekintettel arra, hogy az illetményalap mértéke 2008. évtől változatlanul 38.650.-Ft, miközben a reálbérek fokozatosan növekedtek, szükségessé vált az illetményalap rendezése, emelése.

**Részletes indokolás**

**A rendelettervezet részletes indoklása**

**Az 1. §-ához**

A rendelet személyi hatálya a hivatalban foglalkoztatott köztisztviselőkre terjed ki.

**A 2. §-ához**

2019. évre az illetményalap a Költségvetési törvényben meghatározotthoz képest magasabb összegben kerül megállapításra.

**A 3. §-ához**

A rendelet hatályára vonatkozó rendelkezést tartalmaz**.**

**TÁJÉKOZTATÓ AZ ELŐZETES HATÁSVIZSGÁLAT EREDMÉNYÉRŐL**

**(a jogalkotásról szóló 2010. évi CXXX. tv. 17. § (1)-(2) bekezdése alapján):**

**Rendelettervezet címe:** a közszolgálati tisztviselők illetményalapjáról

**Rendelettervezet valamennyi jelentős hatása, különösen:**

**Társadalmi, gazdasági és költségvetési hatás:** az illetményalap emelésével biztosítható az önkormányzati hivatalban a szakképzett munkaerő megtartása, a fluktuáció csökkenése, az álláshelyek vonzóbbá tétele.

Hivatal személyi előirányzata növekszik.

**Környezeti és egészségügyi következmények:** közvetlen környezeti és egészségi következményei nincsenek a rendelettervezetnek.

**Adminisztratív terheket befolyásoló hatás:** a köztisztviselők kinevezését módosítani szükséges az új illetményalapnak megfelelően.

**A jogszabály megalkotásának szükségessége, a jogalkotás elmaradásának várható következményei:**

A cél elérése a rendelet megalkotásával lehetséges.

**Egyéb hatás:** nincs

**A rendelet alkalmazásához szükséges feltételek:**

**Személyi:** rendelkezésre áll

**Szervezeti:** rendelkezésre áll

**Tárgyi:** rendelkezésre áll

**Pénzügyi:** rendelkezésre áll